SKRIFTLIG FORESPØRGSEL P-1398/01

af Luís Queiró (UEN) til Rådet

(7. maj 2001)

Om: De portugisiske gidslers situation i Cabinda (Angola)

Som bekendt tilbageholdes fortsat syv portugisiske statsborgere i Cabinda; to af dem har været holdt tilbage siden den 24. maj 2000 (hvilket vil sige præcis elleve måneder), og de øvrige fem siden den 9. marts 2001.

Ifølge de foreliggende oplysninger er situationen i Cabinda blevet drastisk forværret, især på grund af det øgede pres fra det angolanske militær.

Efter vores mening, som i øvrigt deles af Den Europæiske Union, er undladelse af at anvende militær magt en uomgængelig forudsætning for, at diplomatiske bestræbelser kan lykkes i den slags situationer.

En nærmere redegørelse er ikke nødvendig, idet vi blot behøver at minde om den appel, som EU for ca. et år siden rettede til den filippinske regering om ikke at benytte militærmagt under forsøget på at befri den store gruppe gidsler, der var blevet bortført i Filippinerne. Det, at det lykkedes at befri dem, viser, at disse appeller er berettigede.

Historisk og politisk set er der ingen forbindelse mellem situationen i Filippinerne og situationen i Cabinda, men på humanitært plan består der selvfølgelig en sammenhæng. I dette såvel som i tidligere tilfælde er det EU's opgave at gøre enhver mulig indsats for at beskytte gidslernes liv og sørge for, at de snarest muligt løslades, idet der er tale om europæiske statsborgere.

På et tidspunkt, hvor der ikke er journalister på stedet, eftersom de er blevet forvist af den angolanske regering, og i betragtning af de militære operationer, som de angolanske styrker af de ovennævnte grunde gennemfører uden nogen form for kontrol fra det internationale samfunds side, vil det være tilrådeligt at lade en særlig europæisk udsending og helst Javier Solana, rejse til Cabinda som højtstående repræsentant for EU's fælles udenrigs- og sikkerhedspolitik. Formålet med denne rejse skulle være på selve stedet at danne sig et indtryk af den politiske og militære situation i Cabinda og på Unionens vegne at fremme de bestræbelser, der er nødvendige med henblik på løsladelse af de portugisiske gidsler.

Er Rådet parat til at støtte denne mission, som ville svare til de bestræbelser, der blev gjort i forbindelse med gidslerne i Filippinerne, og som er så meget desto mere nødvendig i betragtning af dette langvarige gidseldramas alvorlige karakter og under henvisning til, at der er tale om europæiske statsborgere?

Svar

(27. september 2001)

Den portugisiske udenrigsminister Jaime Gama underrettede på samlingen i Rådet (almindelige anliggender) den 19. marts 2001 Rådet om kidnapningen af otte portugisiske statsborgere i den angolanske provins Cabinda. Ministrene udtrykte bekymring over de portugisiske gidslers humanitære situation. De fordømte skarpt kidnapningen og opfordrede de ansvarlige til omgående at løslade alle gidsler. De mindede om, at EU fordømmer en sådan praksis, og understregede betydningen af streng overholdelse af principperne for humanitær ret.

Siden har spørgsmålet ikke været rejst i Rådet eller i de kompetente arbejdsgrupper, og der har heller ikke været tale om at sende den højtstående repræsentant Javier Solana eller en anden repræsentant til området.

Ikke desto mindre er den højtstående repræsentant blevet holdt underrettet om de skridt, der er taget i sagen, af Congos præsident, Denis Sassou-Nguesso og af Gabons præsident, El Hadj Omar Bongo.